**Версия 1**

**ПРИЛОЖЕНИЕ 1 КЪМ УКАЗАНИЯ**

**ОТНОСНО ВЪЗМОЖНОСТИТЕ ЗА УВЕЛИЧАВАНЕ РАЗМЕРА**

**НА БЕЗВЪЗМЕЗДНА ФИНАНСОВА ПОМОЩ ПО ОПЕРАТИВНА ПРОГРАМА „РЕГИОНИ В РАСТЕЖ“ 2014-2020Г.**

**НА ОСНОВАНИЕ ИНДЕКСИРАНЕ НА РАЗХОДИТЕ ПО ДОГОВОРИ,**

**СКЛЮЧЕНИ ПРИ УСЛОВИЯТА НА ЗАКОНА ЗА ОБЩЕСТВЕНИТЕ ПОРЪЧКИ, ПРИ ИНФЛАЦИОННИ ПРОЦЕСИ**

**Аспекти от прилагането на индексацията по отношение на проектите по ОПРР 2014 – 2020**

Към момента няма официални указания за прилагане на Методиката. В тази връзка, посочените разбирания за прилагане на формулата и за определяне размера на изменението на цената се съблюдават до момента на публикуване на такива и в случай, че не е налице противоречие със същите.

1. **Сключване на допълнително споразумение към договорите с изпълнители по обществени поръчки за строителство:**

При изменение на договор за изпълнение на обществена поръчка, бенефициентът следва да се съобрази с действащата нормативна уредба на чл. 116, ал. 1, т. 1, 2 и 3 при условията на чл. 117а от Закона за обществените поръчки и Методиката за изменение на цената на договор за обществена поръчка в резултат на инфлация. Методиката по чл. 117а, ал. 1 се прилага и при изменение на договори за обществени поръчки или рамкови споразумения на основание чл. 116, ал. 1, т. 2 и 3, сключени преди влизането в сила на изменението на закона (ДВ, бр. 62 от 2022 г., в сила от 05.08.2022 г.).

Искане за изменение на договор за изпълнение на обществена поръчка по 117а във вр. с чл. 116, ал. 1, т. 2 и 3 от Закона за обществените поръчки се инициира от изпълнителя до възложителя, като същото следва да е мотивирано и придружено от съответните доказателства, обуславящи:

* необходимостта от индексация на цената на действащия договор;
* размерът на исканото увеличение;
* основните стоки и материали, които са съществено засегнати от инфлационните процеси и формират стойността на исканото увеличение на цената на договора за строителство;
* периодът на изпълнение на договора, засегнат от инфлационните процеси.

При индексация следва да се имат предвид и методическите указания на Агенция по обществени поръчки, изх. номер: МУ – 1, от 01.04.2022 г., относно: „Възможности за индексиране на договори по време на изпълнението им в условия на инфлация“ (<https://www2.aop.bg/wp-content/uploads/2022/04/MU_1.pdf>).

1. **Отчитане на разходи при индексация на договори за строителство, които подлежат на възстановяване като БФП:**

При сключване на допълнително споразумение към АДБФП за увеличаване размера на средствата и такова към договора с изпълнител за изменение на цената в резултат на инфлация, бенефициентите следва да съблюдават следните правила за отчитане на тези разходи:

1. На изменение подлежат стойностите на извършени дейности, приети след 30.06.2021 г. по договори за обществени поръчки и рамкови споразумения за строителство или при договори за инженеринг на частта СМР. По разходи за приети дейности, които са вече подадени в искания за окончателно плащане към УО на ОПРР, не могат да бъдат искани допълнителни средства за верификация на основание индексация по Методиката.
2. Максималният размер на разходите, с който може да се увеличи стойността на СМР следва да бъде изчислен въз основа на формулата за индексация в Методиката, като същите могат да бъдат поискани за възстановяване като БФП до размера на заложените допълнителни средства съгласно сключения анекс към АДБФП. При решение на бенефициента за увеличаване стойността на договора с изпълнител при спазване на методиката, което надвишава размера на заложените допълнителни средства като БФП, същото следва да бъде обезпечено със собствени средства. По договори, финансирани с различни източници (БФП/собствени средства/финансов инструмент), при увеличение стойността на СМР следва да бъде прилаган един и същи принцип за всеки един от източниците, както и да се запазят процентните съотношения между отделните източници на финансиране. За тази цел бенефициентите е необходимо да осигурят необходимите средства като собствен принос и ако е приложимо предварително да договорят увеличаване размера на кредита при проекти с комбинирана подкрепа.
3. При прилагане на формулата за определяне размера на изменението на цената следва да се съблюдава следното:

*Кn = [(In - Iо)/Iо]\*100.Tn*

*In е стойността на индекса за тримесечието, в което са приети дейностите по договора, или тримесечието, за което се индексира рамковото споразумение.*

За определяне на тримесечието, в което са приети дейностите, се използва датата на съставяне на Протокола за приемане на извършени СМР, който е задължителен за съставяне при проекти по ОПРР 2014-2020 г. и бенефициентите следва да ползват при искане за възстановяване на разходи за СМР.

Всеки Протокол за приемане на извършени СМР е необходимо да се съставя съгласно първоначално определените стойности по договор с изпълнител и финализира към посочената дата на приемане. При съставяне на Протоколи за приемане на извършени СМР след подписване на Констативен акт за установяване годността за приемане на строежа (образец 15), при прилагане на формулата за дата на приемане следва да се вземе датата на съставяне на Акт обр. 15, с подписването на който е извършено официално приемане на извършените СМР от всички участници в строителния процес.

Въз основа на тези протоколи приетите дейности следва да бъдат разплатени към изпълнителя, съобразно условията и сроковете на сключения договор с изпълнител, като се включат в отделни разходооправдателни документи. Препоръчително е бенефициентите да съставят своевременно съответните протоколи за приемане на извършени СМР, като приемат периодично изпълнените СМР. Обръщаме внимание, че това се налага поради по-късното публикуване на индекса на цените за дадено тримесечие на интернет страницата на НСИ.

След публикуване на индекса за съответното тримесечие, бенефициентът следва да състави допълнителен протокол, в които да посочи начина на определяне, вкл. конкретните индексите и изчисления, за изменение цената на приетите дейности по даден Протокол за приемане на извършени СМР. Този допълнителен протокол (в свободен текст без отношение към образеца на акт 19) е необходимо да се подпише между възложителя и изпълнителя след публикуване на индекса за дадено тримесечие.

За определения размер на разходите, с които се индексира стойността на вече приетите СМР, се издава дебитно известие за увеличаване на данъчната основа на издадена вече фактура за приетите СМР. Документът се издава, като се спазват изискванията на чл.115 от ЗДДС и всички приложими разпоредби.

Следва да се има предвид, че при приключване на АДБФП преди изтичане на дадено тримесечие и съответно публикуването на индекса от НСИ, за приетите дейности през последното тримесечие няма да има възможност за възстановяване на разходите за индексация, тъй като същите ще бъдат извършени извън периода на допустимост по проекта.

*Iо е стойността на индекса към 31.12.2020 г. за оферти, подадени преди 31.12.2020 г. или датата на съответното тримесечие.*

Iо е постоянна величина и същата се определя еднократно за дадения договор за обществена поръчка спрямо датата на подаване на оферта от изпълнителя.

Съгласно чл. 3 от Методиката, бенефициентите могат да използват за Iо и In индексите на цени на производител на вътрешния или на международния пазар на строителни материали, които се публикуват съответно на интернет страницата на НСИ или Евростат. С оглед характера на изпълнение на проектите по ОПРР 2014-2020, при изчисление следва да се ползват публикуваните индекси на интернет страницата на НСИ:

<https://infostat.nsi.bg/infostat/pages/reports/query.jsf?x_2=1930>

*Tn е тежестният коефициент за съответния вид строеж съгласно таблицата за Тежест на строителните материали в себестойността на различните видове строежи.*

По ОПРР 2014-2020 г. за проектите за градски транспорт, градска среда и пътна инфраструктура следва да се използва тежестен коефициент *„Строителство на автомагистрали, скоростни пътища, РПМ, общински пътища, улици, пътни съоръжения, обекти от градска среда (паркове, междублокови пространства, детски и спортни площадки и друга прилежаща инфраструктура)“* (55,00%), а за всички останали – *„Сградно строителство (жилищно, административно, обществено-обслужващо и прилежаща инфраструктура)“* (58,00%).

*Кn е изразената в проценти стойност, приложима към подлежащите на изменение стойности на строително-монтажни работи, предмет на формиране на стойността на договора и рамковото споразумение (закръглена до втори знак след десетичната запетая).*

След определяне на коефициента Кn, същият се прилага към стойността на приетите СМР за дадения период, като по този начин се изчислява размера на изменението на цената за извършени дейности в резултат на инфлация. Размерът на изменението следва да се определи в допълнителен протокол и за него да се издаде описаното по-горе дебитно известие, с цел искане за възстановяване на средства като БФП.

1. При подаване на искане за плащане с включени разходи за възстановяване за изменение на цената за извършени дейности в резултат на инфлация, бенефициентите следва да представят към необходимите задължителни документи и допълнително:
* Сключеното допълнително споразумение към договорите с изпълнители по обществени поръчки за строителство. Обръщаме внимание, че **при договори за инженеринг на индексация подлежат единствено разходите за СМР**. На допълнителното споразумение ще бъде извършен предварителен контрол преди верификация от страна на УО на ОПРР относно законосъобразното изменение на договора с изпълнител.
* Доказателства за датата на подаване на офертата на изпълнителя по договора за обществена поръчка;
* Допълнителен протокол (в свободен текст) към съответния Протокол за приемане на извършени СМР, подписан между възложителя и изпълнителя след публикуване на индекса за дадено тримесечие.
* Приложение „Прилагане на Методика за изменение на цената на договор за обществена поръчка при инфлация“, което е неразделна част към настоящите указания.
* Дебитно известие към издадената фактура по Протокола за приемане на извършени СМР, платежно нареждане, банково извлечение, извлечение от счетоводната система, както и Дневник на покупките, придружен от справка-декларация и протокол/уведомление за приемане на декларации и дневници по ЗДДС и всички приложими документи, съгласно Методическите указания за изпълнение на договори за предоставяне на безвъзмездна финансова помощ по Оперативна програма „Региони в растеж“ 2014- 2020 г.

Максималният размер на разходите, с който може да се увеличи стойността на СМР следва да бъде изчислен въз основа на формулата за индексация в Методиката, като същите могат да бъдат поискани за възстановяване като БФП до размера на заложените допълнителни средства съгласно сключения анекс към АДБФП.

Следва да се има предвид, че УО на ОПРР ще извърши проверка относно спазване на настоящите указания и ще верифицира единствено разходите, отговарящи на посочените по-горе условия.